Broj: 711-I-447-P-181-19/20-04-19

Zagreb, 3. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12.,48/13., 57/15. u daljnjem tekstu: ZSSI), **povodom neanonimne prijave mogućeg sukoba interesa dužnosnika Predraga Štromara, potpredsjednika Vlade Republike Hrvatske i ministra graditeljstva i prostornog uređenja,** na 71. sjednici, održanoj 3. prosinca 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Predraga Štromara, potpredsjednika Vlade Republike Hrvatske i ministra graditeljstva i prostornog uređenja, u vezi sufinanciranja od strane Ministarstva graditeljstva i prostornog uređenja projekata općina i gradova za poticanje razvoja komunalnog gospodarstva i ujednačavanja komunalnog standarda u 2018.g., pa tako i općina u Varaždinskoj županiji, neće se pokrenuti s obzirom da Povjerenstvo iz prikupljenih podataka i dokumentacije nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Protiv dužnosnika Predraga Štromara, potpredsjednika Vlade Republike Hrvatske i ministra graditeljstva i prostornog uređenja od 9. lipnja 2017.g., podnesena je dana 27. svibnja 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-2172-P-181/19-01-4 povodom koje se vodi predmet broj P-181/19.

U navedenoj prijavi prijavitelj u bitnom ističe kako sufinanciranje izrade prostornih planova jedinica lokalne ili područne (regionalne) samouprave, financiranje projekata za poticanje razvoja komunalnog gospodarstva i komunalnog standarda te projekata sanacije klizišta provodi Ministarstvo graditeljstva i prostornog uređenja. Nadalje, navodi se kako su u Varaždinskoj županiji dobitnici gotovo sve jedinice lokalne samouprave te da brojke govore o apsolutnoj superiornosti projekata općina koje vode HDZ i HNS ili ostali koalicijski partneri kao npr. HSLS. Isto tako, u prijavi se navodi kako je 2018.g. pod nazivom „ Razvoj komunalnog gospodarstva“ na natječaju prošao projekt iz zagorskog mjesta Radoboj pod nazivom „Uređenje Hiže vinove loze“ s time da je načelnik Radoboja ujedno i predsjednik županijskog ogranka HNS-a. Nadalje, navodi se kako je iz svega očito da je Povjerenstvo za vrednovanje po nejasnim kriterijima zaključilo da su baš jedinice lokalne samouprave iz Varaždinske županije uspjele izložiti tako dobre projekte da im Ministarstvo graditeljstva, koje vodi dužnosnik Predrag Štromar iz Varaždina, dodijelilo značajne novce.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Predrag Štromar obnaša dužnost potpredsjednika Vlade Republike Hrvatske i dužnost ministra graditeljstva i prostornog uređenja od 9. lipnja 2017.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, član obitelji dužnosnika u smislu toga Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je radi utvrđivanja relevantnih činjenica u postupku iz nadležnosti Povjerenstva zatražilo od Ministarstva graditeljstva i prostornog uređenja podatke o načinu i postupku dodjeljivanja financijskih sredstava županijama, gradovima i općinama za izradu prostornih planova, razvoj komunalnog gospodarstva i standarda te projekata za sanaciju klizišta kao i podatke o načinu dodjele sredstva u sklopu programa financiranja projekta „ Uređenje Hiže vinove loze“ Općine Radoboj.

Ministarstvo graditeljstva i prostornog uređenja (u daljnjem tekstu; Ministarstvo) odgovorilo je na zahtjev Povjerenstva dana 3. listopada 2019.g. navodeći da je sufinanciralo izradu prostornih planova županija, gradova i općina, u 2017. i 2018. godinii to; sanaciju klizišta na područjima pojedinih jedinica lokalne samouprave, u 2018. godini,projekte koji potiču ili pridonose boljem obavljanju komunalnih djelatnosti i pružanju odnosno isporuci komunalnih usluga te aktivnosti na projektima koji pridonose podizanju razine javnih usluga i većoj kvaliteti življenja stanovnika na područjima jedinica lokalne samouprave, u 2017., 2018. i 2019. godini.Nadalje, navodi se da su svi projekti sufinancirani su iz sredstava koja su bila osigurana u Državnom proračunu Republike Hrvatske, za 2017, 2018. i 2019. godinu te da je postupak sufinanciranja projekata izrade prostornih planova, sanacije klizišta ili pak projekata koji potiču ili pridonose boljem obavljanju komunalnih djelatnosti na područjima jedinica lokalne samouprave gotovo identičan i odvija se u slijedećim etapama:

- donošenje Odluke o raspisivanju javnog poziva,

- javni poziv,

- prikupljanje prijedloga projekata i administrativna provjera,

- formiranje Povjerenstva za vrednovanje, ocjenjivanje i izradu prijedloga odabira

- postupak vrednovanja/bodovanja,

- izrada prijedloga projekata za sufinanciranje,

- objava Liste odabranih projekata,

- Odluka o odobrenju sredstava za sufinanciranje svakog odabranog projekta,

- ugovaranje sufinanciranja realizacije projekta s JLS-e,

- dostava završnog izvješća o realizaciji projekta s pratećom dokumentacijom.

Ministarstvo nadalje navodi kako, radi potpunijeg uvida u provedbu postupka sufinanciranja predočava Povjerenstvu detaljan opis aktivnosti na primjeru provedbe Javnog poziva za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2019. godini. Pa tako ističe da je na temelju članka 39. i članka 74. Zakona o sustavu državne uprave („Narodne novine”, broj 150/11., 12/13., 93/16., 104/16.) i Zakona o izvršavanju Državnog proračuna Republike Hrvatske za 2019. godinu („Narodne novine“, broj 113/18.) ministar graditeljstva i prostornoga uređenja taj koji donosi odluku kojom se odobrava raspisivanje javnog poziva za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2019. godini. Potom, sukladno Odluci ministra od 15. veljače 2019. godine, Ministarstvo graditeljstva i prostornoga uređenja objavljuje 20. veljače 2019. predmetni javni poziv. Nadalje, navodi kako su sredstva za provedbu predmetnog javnog poziva osigurana u Državnom proračunu Republike Hrvatske za 2019. godinu, a javnim su pozivom, između ostalog, definirani i maksimalni udjeli sudjelovanja Ministarstva u sufinanciranju ukupnih prihvatljivih troškova pojedinog projekta, prema stupnju razvijenosti prihvatljivih predlagatelja (JLS-e), sukladno Odluci o razvrstavanju jedinica lokalne i područne (regionalne) samouprave prema stupnju razvijenosti („Narodne novine“, broj 132/17) a najviše do 450.000 kuna.Nadalje, navodi se kako je do zaključno 22. ožujka 2019., do kada je poziv bio otvoren, 407 jedinica lokalne samouprave dostavilo 574 projektna prijedloga.U postupku administrativne provjere koji je uslijedio utvrđuje se udovoljavaju li pristigle prijave osnovnim postavljenim uvjetima iz javnog poziva: pravodobnost, kompletnost i prihvatljivost. Provjerom pristiglih zahtjeva utvrdilo se da pet projektnih prijedloga ne zadovoljava administrativne uvjete. Nadalje, na temelju članka 39. Zakona o sustavu državne uprave („Narodne novine”, broj 150/11., 12/13., 93/16., 104/16.), Zakona o izvršavanju državnog proračuna Republike Hrvatske za 2019. godinu („Narodne novine“, broj 113/18.), Odluke o raspisivanju javnog poziva za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2019. godini od veljače 2019. godine i članka 5. Pravilnika o unutarnjem redu Ministarstva graditeljstva i prostornoga uređenja od 15. ožujka 2019. godine, ministar graditeljstva i prostornoga uređenja donosi Odluku o osnivanju Povjerenstva za vrednovanje, ocjenjivanje i izradu prijedloga odabira projekata gradova i općina za poticanje razvoja komunalnog gospodarstva i ujednačavanje komunalnog standarda, za sufinanciranje u 2019. godini ( u daljnjem tekstu; Povjerenstvo za vrednovanje).U postupak vrednovanja i ocjenjivanja od strane formiranog peteročlanog Povjerenstva ušlo je 569 projektnih prijedloga za čije su sufinanciranje jedinice lokalne samouprave zatražile čak 155.093.588,11 kuna.Temeljem članka 39 i članka 74. Zakona o sustavu državne uprave („Narodne novine”, broj 150/11, 12/13, 93/16 i 104/16) a u svezi s člankom 5. Pravilnika o unutarnjem redu Ministarstva graditeljstva i prostornoga uređenjaod 15. ožujka 2019. godine, ministar graditeljstva i prostornoga uređenja donio je Smjernice o načinu postupanja Povjerenstva za vrednovanje prilikom ocjenjivanja zahtjeva za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2019. godini. Smjernicama je utvrđen postupak i kriteriji za ocjenu zahtjeva i izradu prijedloga odabira projekata jedinica lokalne samouprave po javnom pozivu za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2019. godini. Nadalje, navodi se da je, u tako definiranim okvirima sustava vrednovanja, Povjerenstvo za vrednovanje provelo postupak ocjenjivanja 569 projektnih prijedloga. U postupku ocjenjivanja svaki projektni prijedlog boduje se prema kriterijima koji se odnose i na podnositelja prijave i na sam predloženi projekt. Vrednuje se tako da se uzimaju u obzir obilježja ***podnositelja prijave (JLS),*** i to njegovu prostorno-gospodarsku određenost, odnosno stupanj razvijenosti, sukladno Odluci o razvrstavanju jedinica lokalne i područne (regionalne) samouprave prema stupnju razvijenosti („Narodne novine, broj 132 /17“), specifične značajke, operativnu sposobnost, kroz iskustvo na sličnimprojektima, kao i financijsku sposobnost. Svaki je ***projektni prijedlog*** ocjenjivan i s obzirom na proračun i isplativost, kroz odnos predviđenih troškova i očekivanih rezultata; opravdanost, njegovu važnost s obzirom na ciljeve i prioritete javnog poziva, podudarnost sa strateškim dokumentima na regionalnoj (županijskoj), općinskoj razini te kroz utjecaj na jačanje međuopćinske suradnje. Uzimaju se u obzir i utjecaj na lokalnu zajednicu kao i održivost očekivanih rezultata projekta, uz završnu ocjenu stupnja pripremljenosti i ukupnog učinka realizacije. Nadalje, navodi se da su kroz provedeni postupak bodovanja dobiveni rezultati temeljem kojih je Povjerenstvo za sufinanciranje, uzimajući u obzir raspoloživa sredstva, predložilo 181 projekt, cca 31,5 posto od ukupnog broja prijavljenih projektnihprijedloga.Potom, listu odabranih projekata Ministarstvo je objavilo na službenoj web stranici. Ministarstvo navodi i kako ministar donosi odluku kojom se odobrava sufinanciranje svakog pojedinačnog projekta isključivo temeljem prijedloga Povjerenstva za vrednovanje te da nakon što jedinice lokalne samouprave sukladno Zakonu o javnoj nabavi odaberu izvršitelja projekta, Ministarstvo s JLS-e sklapa ugovor o sufinanciranju. Ugovorna je obveza jedinice lokalne samouprave po realizaciji projekta dostaviti Ministarstvu završno izvješće o realizaciji projekta s izvješćem o utrošenim sredstvima, s kopijom okončane situacije/računa ugovornog izvršitelja projekta, kopijom izvoda o plaćanju iz kojeg je vidljiv prijenos sredstava po ispostavljenoj situaciji/računu, te završnim izvješćem nadzora. Ministarstvo je u prilogu svojeg očitovanja dostavilo i tabelarni pregled utrošenih sredstava za sufinanciranje projekata po županijama u traženom razdoblju kao i ostalu dokumentaciju kojom potkrepljuje navode iz očitovanja.

U svezi upita Povjerenstva glede sufinanciranja projekta Općine Radoboj „Uređenje „Hiže vinove loze“, Ministarstvo u svom očitovanju navodi da je isti projekt sufinanciran u okviru javnog poziva za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2018. godini. Nadalje, da je, sukladno Odluci ministra o raspisivanju javnog poziva za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2018. godini, Ministarstvo graditeljstva i prostornoga uređenja objavilo 26. veljače 2018. godine javni poziv za dostavu prijedloga projekata gradova i općina za poticanje razvoja komunalnog gospodarstva i ujednačavanje komunalnog standarda u 2018. godini. Isto tako, navodi se da je jednaod 385 jedinica lokalne samouprave, koliko ih se odazvalo na javni poziv, bila je i Općina Radoboj, s dva predložena projektna prijedloga. Ti projekti, kao i svi ostali, prošli su kompletni gore opisan postupak koji je rezultirao prijedlogom Povjerenstva i objavom Liste odabranih projekata za sufinanciranje u 2018. godini među kojima je bio i jedan od projekata Općine Radoboj; „Uređenje „Hiže vinove loze“. Za taj projekt zatraženo je sufinanciranje u iznosu od 450.000,00 kuna, odnosno 19,5 posto ukupne vrijednosti projekta. Ministarstvo je prema prijedloguPovjerenstva svojom Odlukom prihvatilo sufinanciranje predmetnog projekta s 405.000,00 kuna (17,6 posto njegove ukupne vrijednosti), nakon čega je s Općinom Radoboj potpisan ugovor o sufinanciranju realizacije rečenog projekta.Nadalje, navodi se kako se Ugovorom o sufinanciranju, kao korisnik, Općina obvezala sredstva trošiti namjenski, u svrhu realizacije projekta, te je preuzela odgovornost za njegovu provedbu, uključivo i odgovornost za moguće kašnjenje ili odustajanje od realizacije. Općina se ugovorom obvezala realizirati projekt i dostaviti izvješće o utrošku sredstava do 31. prosinca 2018. godine. Pozivajući se na članak 6. Ugovora o sufinanciranju, općinski je načelnik pisanom zahtjevom, uz navođenje razloga kašnjenja radova, zatražio od Ministarstva produžetak roka za izvršenje ugovorne obveze realizacije projekta i dostave završnog izvješća.Ministarstvo je prihvatilo obrazloženje zahtjeva i odobrilo produžetak roka do 30. lipnja 2019. godine uz preuzimanje bjanko zadužnice od Općine Radoboj, kao garancije za izvršenje ugovornih obveza i poštivanje odobrenog roka.Općina Radoboj dostavila je Završno izvješće o realizaciji predmetnog projekta 17. lipnja 2019. godine, nakon čega je, po pregledu istog, Ministarstvo 19. srpnja 2019. vratilo Općini Radoboj bjanko zadužnicu.

Uvidom u dostavljenu dokumentaciju Povjerenstvo je utvrdilo da se postupak sufinanciranja izrade prostornih planova jedinica lokalne ili područne (regionalne) samouprave, financiranje projekata za poticanje razvoja komunalnog gospodarstva i komunalnog standarda te projekti sanacije klizišta provode sukladno općim aktima Ministarstva kojima je propisan jasan i složen sustav kriterija ocjenjivanja projekata kao i javni natječaj te način rada Povjerenstva za provedbu tih postupaka. Uvidom ucjelokupni postupak sufinanciranja projekata i svih njegovih etapa Povjerenstvo je utvrdilo da ministar u predmetnim postupcima nije donosio diskrecijske odluke već isključivo odluke na prijedlog Povjerenstva i u okviru sredstava predviđenih u Državnom proračunu.

U odnosu na navode iz prijave, kako su u sufinanciranju najzastupljenije općine Varaždinske županije kojevode HDZ i HNS ili ostali koalicijski partneri, Povjerenstvo je, nakon razmatranja prikupljene dokumentacije, utvrdilo da je jedan od kriterija bodovanja i zemljopisni, ali na način da se određeni broj bodova dodjeljuje s obzirom na razvijenost županije i to tako da najnerazvijenije županije dobivaju veći broj bodova, s time da odluku o stupnju razvijenosti županija donosi Vlada Republike Hrvatske. Slijedom navedenog, iako se Varaždinska županija ističe po broju sufinanciranih projekata iz predmetne dokumentacije vidljivo je da je postupak financiranja proveden sukladno propisanoj proceduri čemu u prilog govori i činjenica da je provedena revizija postupka dodijele sredstava za izradu prostornih planova regionalne i lokalne samouprave za 2017.g. i 2018.g. kao i revizija postupka dodijele kapitalne pomoći gradovima i općinama za poticanje razvoja komunalnog gospodarstva za 2017.g. i 2018.g. te da u provedenim revizijama nisu utvrđene bitne primjedbe.

Nastavno na daljnjenavode iz prijave koji se odnose na sufinanciranje projekta pod nazivom „Uređenje Hiže vinove loze“ Općine Radoboj Povjerenstvo je utvrdilo kako je postupak sufinanciranja proveden u sklopu poboljšanja komunalne djelatnosti za 2018.g. te da se radilo o postupku koji je proveden na način identičan svim drugim postupcima financiranja. Utvrđeno je da ministar u predmetnom natječaju nije vršio nikakve druge aktivnosti ili donosio odluke koje su diskrecijske prirode ili suprotne ovlastima koje je imao u svim ranijim postupcima donošenja odluka o sufinanciranju. Pritom Povjerenstvo ukazuje kako sama okolnost zemljopisne ili političke povezanosti dužnosnika s jedinicom lokalne ili regionalne samouprave ne ukazuje na moguće postojanje sukoba interesa niti se interes pojedine jedinice lokalne ili regionalne samouprave može smatrati privatnim interesom dužnosnika u smislu odredbi ZSSI-a.

Slijedom navedenog, Povjerenstvo je predmetnu prijavu utvrdilo neosnovanom i na temelju članka 39. stavka 1. ZSSI-a, donijelo je odluku da neće pokrenuti postupak sukoba interesa kao u izreci.

,

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Predrag Štromar, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana